b'\n_START_ARTICLE_\nThe Happy Wanderer (Obitelj Soprano)\n_START_SECTION_\nRadnja\n_START_PARAGRAPH_\nTijekom predstavljanja fakulteta u Meadowinoj \xc5\xa1koli, Tony se susre\xc4\x87e sa starim \xc5\xa1kolskim prijateljem, Davidom Scatinom, koji posjeduje trgovinu sportske opreme u Ramseyju. Davey upita Tonyja mo\xc5\xbee li sudjelovati u "\xc5\xa0efovskoj igri", pokera\xc5\xa1koj partiji na velike uloge koju su ustanovili Tonyjev otac Johnny Boy i Stric Junior jo\xc5\xa1 u \xc5\xa1ezdesetima, a koju je sada o\xc5\xbeivio sami Tony budu\xc4\x87i da je sada Junior u ku\xc4\x87nom pritvoru. Tony upozori Daveyja da mu, budu\xc4\x87i da se radi o velikim ulozima, preporu\xc4\x8duje da se ne pridru\xc5\xbeuje igri jer vjeruje kako Daveyju nedostaje kapitala kojim bi sudjelovao u takvoj igri. Sljede\xc4\x87eg dana, Davey se zadu\xc5\xbei za veliku koli\xc4\x8dinu novca igraju\xc4\x87i u partiji Richieja Aprilea na male uloge, a kasnije zakasni s ispla\xc4\x87ivanjem dugovanja. Richie ga upozori da \xc4\x87e nepla\xc4\x87anje dugova samo dovesti do njihova eskaliranja (nepla\xc4\x87ene rate dodat \xc4\x87e se osnovici), te izbaci Daveyja iz partije dok ne vrati dug._NEWLINE_Na svojoj terapeutskoj seansi s dr. Melfi, Tony razgovara o stvarima koje mu idu dobro, ali da se ljuti na sve. Kao primjer navodi "sretne lutalice", ljude koji hodaju ulicom sa smije\xc5\xa1kom i pozitivnim stavom. Tony obja\xc5\xa1njava kako je ljut na takve ljude jer "hodaju okolo s \xc4\x8distom glavom", dok se on ne mo\xc5\xbee otresti depresije i srd\xc5\xbebe \xc4\x8dak i kad je \xc5\xbeivot naizgled idealan, o\xc4\x8dajavaju\xc4\x87i zbog smrti oca svoga \xc5\xa1urjaka, Toma Giglionea Sr., koji se okliznuo na krovu dok je postavljao satelitsku antenu samo dan nakon umirovljenja. Tony zatim ka\xc5\xbee Melfi kako postaje ogor\xc4\x8den na terapiju budu\xc4\x87i da poti\xc4\x8de osje\xc4\x87aje \xc5\xbertvovanja, dok je njegov junak, Gary Cooper, uvijek bio pun \xc5\xbeivota, "sna\xc5\xbeni, tihi tip". Tony od Strica Juniora saznaje kako je imao jo\xc5\xa1 jednog strica koji je bio mentalno zaostao. Junior mu ka\xc5\xbee kako se zvao Ercoli (nadimak "Eckley") te da se njihova majka nije \xc5\xbeeljela skrbiti o njemu pa ga je umjesto toga poslala u najprikladnije siroti\xc5\xa1te u dr\xc5\xbeavi. Melfi sarkasti\xc4\x8dno upita Tonyja da li se zbog postojanja retardiranog \xc4\x8dlana obitelji osje\xc4\x87a potaknut na dolazak na terapiju._NEWLINE_Na sprovodu Toma Giglionea, Tony se naljuti kad stigne Livia, rekav\xc5\xa1i kako je ona za njega mrtva. Razbjesni se i kada ona stigne na \xc5\xa1kolsku priredbu na kojoj bi Meadow trebala izvesti pjeva\xc4\x8dku to\xc4\x8dku._NEWLINE_Prije karta\xc5\xa1ke partije, Christopher upu\xc4\x87uje Matta Bevilaquau i Seana Gismontea \xc5\xa1to bi trebali i \xc5\xa1to ne bi trebali raditi kad do\xc4\x91u na partiju. Furio za mjesto organiziranja partije sre\xc4\x91uje motel Teittlemanovih te se naruga kad Hillel Teittleman prigovori kako je mafija u njegovu obiteljsku ustanovu unijela kriminalne aktivnosti, naglasiv\xc5\xa1i kako Hasidim u\xc5\xbeiva u uslugama njihovih prostitutki. Na karta\xc5\xa1koj partiji, sudionici su Frank Sinatra, Jr., Johnny Sack, Silvio Dante i dr. Ira Fried. Tony se iznenadi kad iznenada do\xc4\x91e Davey Scatino pitav\xc5\xa1i mo\xc5\xbee li se pridru\xc5\xbeiti te se ispo\xc4\x8detka protivi njegovom sudjelovanju ("Davey, ovo nije igra za tebe"), ali na inzistiranje svoga prijatelja kona\xc4\x8dno mu dopu\xc5\xa1ta da se pridru\xc5\xbei. Ujutro, Davey Tonyju duguje 45.000 dolara. Richie zatim posje\xc4\x87uje motelsku sobu gdje ugleda Daveyja i poku\xc5\xa1a ga zadaviti \xc5\xa1to se uop\xc4\x87e usudio pridru\xc5\xbeiti \xc5\xa1efovskoj partiji jer mu duguje tisu\xc4\x87e dolara. Tony prekine obra\xc4\x8dun i izvede Richieja. Richie ka\xc5\xbee Tonyju da mu Davey ve\xc4\x87 duguje 8.000 dolara. Kao kaznu za izazivanje scene tijekom igre i prijetnje jednom od njegovih igra\xc4\x8da, Tony ka\xc5\xbee svojem kapetanu da \xc4\x87e Davey prvo otplatiti njegove dugove, a zatim Richiejeve, te da je Richiejev kredit zamrznut, \xc5\xa1to zna\xc4\x8di da do tada ne mo\xc5\xbee uzimati novac od Davida Scatina. Davey ne uspijeva pribaviti novac za Tonyja, koji prona\xc4\x91e du\xc5\xbenika u njegovoj trgovini i pretu\xc4\x8de ga u uredu. O\xc4\x8dajan, Davey se obra\xc4\x87a svojem prijatelju Artieju Buccou za zajam, ali Artie odbije saznav\xc5\xa1i da Davey tra\xc5\xbei 20.000 dolara, iako je zabrinut \xc5\xa1to mu prijatelj duguje Tonyju. Artie ka\xc5\xbee kako Vesuviu treba novi krov. Iako to ne ka\xc5\xbee, Artie vjerojatno shva\xc4\x87a da je Dave u velikim dugovima prema dvojici mafija\xc5\xa1a te da su njegove \xc5\xa1anse da vidi posu\xc4\x91eni novac minimalne._NEWLINE_Kako bi djelomi\xc4\x8dno otplatio dug, o\xc4\x8dajni Davey daje Tonyju Nissan Pathfinder koji pripada njegovu sinu Ericu. Tony zatim auto daje Meadow, koja ubrzo shva\xc4\x87a da je pripadalo njezinom prijatelju i odbije ga uzeti. Uvrije\xc4\x91en, Tony joj ka\xc5\xbee kako ima pravo tra\xc5\xbeiti bilo kakvu naplatu koju Davey Scatino mo\xc5\xbee ponuditi, te inzistira da Meadow shvati da njegov rad donosi novac u njihov dom. Tony se izdere kako je zadovoljan da Meadow ne \xc5\xbeeli Pathfinder, jer \xc4\x87e ga prodati Big Pussyju i iskoristiti novac kako bi za nju platio "hranu, odje\xc4\x87u i igra\xc4\x8dke", dodav\xc5\xa1i kako je to \xc4\x8dinio od dana kad se ona rodila. Carmela ka\xc5\xbee kako je obitelj Scatino u dobrim odnosima s rektorom Georgetowna, i kako bi on mogao ugroziti Meadowin izbor koled\xc5\xbea. Me\xc4\x91utim, Eric nije spreman prihvatiti odgovornost svoga oca za gubitak vlastitog vlasni\xc5\xa1tva. Kad se kasnije te no\xc4\x87i sastane s Meadow kako bi vje\xc5\xbebali glazbeni duet za \xc5\xa1kolsku priredbu, Eric zahtijeva od Meadow da "natjera" Tonyja da vrati njegov terenac. Kad Meadow istakne da ne mo\xc5\xbee prisiliti Tonyja da vrati i\xc5\xa1ta, te sugerira kako Davey snosi bar dio odgovornosti za novonastalu situaciju, on odustaje od glazbene to\xc4\x8dke samo nekoliko minuta prije njezina po\xc4\x8detka, rekav\xc5\xa1i, "Jebi se, jebe\xc5\xa1 tvog oca gangstera i jebe\xc5\xa1 ovo." Dok priredba po\xc4\x8dinje, najavljiva\xc4\x8d obavje\xc5\xa1tava publiku o promjeni u programu, tj. u drugoj to\xc4\x8dki: da \xc4\x87e Meadow nastupati sama. Carmela ostaje iznena\xc4\x91ena, ali joj lakne da \xc4\x87e Meadow imati solo izvedbu za svoju prijavu za koled\xc5\xbe, dok se Tony doima pokajni\xc4\x8dki zbog o\xc4\x8diglednog dojma koji je ostavio na Scatinove i njihovo prijateljstvo s njegovom obitelji.'